b'\n_START_ARTICLE_\nSjeverna Rajna-Vestfalija\n_START_SECTION_\nZemljopis\n_START_PARAGRAPH_\nSjeverna Rajna-Vestfalija smjestila se na zapadu Njema\xc4\x8dke i nalazi se na dodiru Njema\xc4\x8dko-poljske nizine i Njema\xc4\x8dkog sredogorja. Stoga je njezin sjeverniji dio nizak, ravan i pogodan za poljoprivredu, dok je ju\xc5\xbeni dio vi\xc5\xa1i planinski prostor. Zato je sjeverni dio, gdje prevladavaju nizine, slabo po\xc5\xa1umljen, jer se taj prostor intezivno koristi za poljoprivredu i mnogo je gu\xc5\xa1\xc4\x87e naseljen od ju\xc5\xbenoga dijela pokrajine. Planinski jug je \xc5\xa1umovit , a zemlja je siroma\xc5\xa1nija humusom, pa nema mnogo mogu\xc4\x87nosti za poljoprivredu. Osim toga, klima je u nizinama mnogo bla\xc5\xbea i su\xc5\xa1a nego u planinskom dijelu zemlje. Od juga prema sjeveru teku rijeke Weser i Rajna, koja prolazi kroz konurbaciju Ruhr. Na samom sjeveru pokrajine rijeka Ems ja\xc4\x8da i na samom sjeveru Njema\xc4\x8dke se ulijeva u Sjeverno more. Prosje\xc4\x8dna \xc5\xa1irina pokrajine (istok-zapad) iznosi 235 km, dok je prosje\xc4\x8dna du\xc5\xbeina (sjever-jug) 190 km. Sjeverna Rajna-Vestfalija se u smjeru sjeverozapad-jugoistok pru\xc5\xbea oko 260 km.  Ukupna povr\xc5\xa1ina Sjeverne Rajne-Vestfalije iznosi 34.098 km\xc2\xb2, \xc5\xa1to je \xc4\x8dini \xc4\x8detvrtom najve\xc4\x87om saveznom pokrajinom u Njema\xc4\x8dkoj.  Ve\xc4\x87ina Sjeverne Rajne-Vestfalije nalazi se izme\xc4\x91u Rajne na zapadu i Weser na istoku, a obje su i najve\xc4\x87e rijeke u Sjevernoj Rajni-Vestfaliji. Rajna te\xc4\x8de u smjeru jug-sjever u du\xc5\xbeini 226 km cijelom pokrajinom dijele\xc4\x87i ju Blisku Rajnu, Donju Rajnu i Porajnje. Rajna te\xc4\x8de i kroz tri najve\xc4\x87a grada Sjeverne Rajne-Vestfalije K\xc3\xb6ln, D\xc3\xbcsseldorf i Duisburg. Rajna je poznata i kao \xc5\xbeila kucavica ovoga podru\xc4\x8dja, te je svojim tokom stvorila i najve\xc4\x87u konurbaciju u Njema\xc4\x8dkoj pod imenom Ruhr. Weser te\xc4\x8de kroz zemlju 116 km, \xc4\x8dine\xc4\x87i granicu dugu 41 km sa Donjom Saskom. U planinskim predjelima na jugu Sjeverne Rajne-Vestfalije smjestilo se 70 brana, koje proizvode vi\xc5\xa1e od 80% potrebne energije za opskrbu elektri\xc4\x8dnom energijom. Sjeverna Rajna-Vestfalija prva je od njema\xc4\x8dkih pokrajina po broju brana i proizvodnji energije iz hidroelektrana.\n_START_SECTION_\nGranice\n_START_PARAGRAPH_\nSjeverna Rajna-Vestfalija na jugoistoku i istoku grani\xc4\x8di sa njema\xc4\x8dkom saveznom pokrajinom Hessen, na sjeveru i sjeveroistoku sa Donjom Saskom, na jugu sa Fala\xc4\x8dkim Porajnjem. Na zapadu grani\xc4\x8di sa Belgijom, to\xc4\x8dnije sa belgijskom regijom Valonijom. Sjeverna Rajna-Vestfalija na sjeverozapadu sa Nizozemskom, odnosno sa nizozemskim mjestom Limburgom, u pokrajini Gelderland. Ukupna du\xc5\xbeina granica Sjeverne Rajne-Vestfalije iznosi 583 km.'